文同
谢杨侍读惠端溪紫石砚
学文二十年，语气殊未成。
所以文房中，四谱无一精。
岂不愿收贮，恐窃好事名。
自愧中槁然，敢假外物荣。
前日下秘阁，谒公来西城。
公常顾遇厚，待以为墨卿。
延之吐佳论，出口无杂声。
语次座上物，砚有紫石英。
云在岭使得，渠常美其评。
因取手自封，见授嘱所擎。
仓皇捧以拜，其喜怀抱盈。
归来示家人，众目欢且惊。
言并我所有，瓦砾而瑶琼。
贵价市珍煤，风前试寒泓。
磨知密理润，点觉浮光清。
洗濯鉴面莹，弹扣牙音铿。
遂剪十袭巾，加以重箧盛。
客来有欲观，稍欲不敢呈。
愿传之子孙，更重金满籯。
作诗叙嘉贶，惭比毫毛轻。